section_heading: Pozadina i snimanje
paragraph_text: Sastav se posebno usredotočio na zvuk akustične gitare na albumu. Wright se prisjetio da su "na pjesme nekoliko puta presnimili akustične gitare tako što bi na same gitare stavili mikrofone, ali kad bi sastav snimao uživo, koristio bih se pick-upovima koje je [Cantrell] imao instalirane na gitarama i pokušao bih obraditi taj zvuk da bude što više akustičan. Na koncu je zvučalo više poput akustične gitare nego električne akustične gitare". Tijekom snimanja albuma Cantrell se koristio gitarama tvrtke Ovation. Kako bi pomogao stvoriti akustičnu atmosferu i blaži zvuk, Kinney se katkad umjesto palicama koristio metlicama. Mikrofoni marke AKG 414 koristili su se iznad članova sastava, mikrofoni marke D-12 koristili su se za tomove i indijanere, dok su na bas-bubnju bili instalirani mikrofoni marke 421. Na gornjem dijelu doboša nalazili su se mikrofoni 451 i 57, dok je na donjem dijelu bio 441. Upečatljivi sinkopirani bubnjarski uvod u pjesmu "No Excuses" nastao je nakon što je Kinney improvizirao s poprečnim sviranjem bubnjeva. Wrightu se ta tehnika nije svidjela i izjavio je da su "na koncu uzeli nekoliko bongosa i manjih bubnjeva i uvrstili ih u ritam uz činele s pedalom." Staley je napisao većinu stihova u studiju te je bio zaslužan za aranžiranje vokalnih harmonija. Wright je izjavio da je Staley brzo radio i da su vokalne dionice bile snimljene iz prvog ili drugog pokušaja pomoću mikrofona Neumann M-49. Cantrell je bio glavni pjevač na skladbi "Don't Follow". Wright ga je opisao kao "odličnog" pjevača i istaknuo da "bez njega ne bi bilo svih tih harmonija". Snimanje je bilo dovršeno 14. rujna. Wright je od 17. do 22. rujna miksao album u studiju Scream Studio u Los Angelesu.